Suid-Afrika word stadigaan nuwe Venezuela | Netwerk24
Deur Ben Strauss, Oranjezicht 18 Januarie 2020 00:01
Ek verwys na die bydrae van prof. Amanda Gouws "Kapitalisme: Te veel of te min?" (14.01).
Gouws kritiseer die ekonoom Milton Friedman op sterkte van Naomi Klein se boeke. Dit is nie duidelik of Gouws ooit iets uit Friedman se pen gelees het nie. Indien nie, beveel ek aan Free to Choose, 'n boek gemik op leke wat sy sienings op 'n eenvoudige en praktiese wyse uiteensit.
Friedman het 'n Nobelprys vir ekonomiese wetenskap gewen, iets wat Klein nog nie beskore was nie.
Wat betref Friedman en die Chicago-skool se betrokkenheid by die Chileense ekonomie:
Chile is tans seker die suksesvolste land in Suid-Amerika.
'n Ander Suid-Amerikaanse land, Venezuela, waar grootskaalse inmenging van regeringskant onder Hugo Chávez plaasgevind het, is in 'n reuse-gemors.
Klein was destyds 'n voorstander van Chávez en sy beleidsrigtings. Ek aanvaar sy het intussen haar siening verander.
Friedman het geglo dat vryheid ekonomiese opheffing vir almal meebring. Indien ons sy teorieë in Suid-Afrika sou toepas, sal dit ons na my mening op die pad na 'n nuwe Chile plaas.
Te wyte aan die grootskaalse be­perking van vryheid in ons land, is Suid-Afrika tans egter eerder op pad na 'n nuwe Venezuela.